Επεξηγηματική σημείωση σχετικά με το παράρτημα ΙΙΙ της συμφωνίας ΕΕ-Μεξικού (Απόφαση αριθ. 2/2000 του μικτού συμβουλίου ΕΕ-Μεξικού)

(2004/C 40/02)

Άρθρο 17. Τεχνικοί λόγοι

1. Πιστοποιητικό κυκλοφορίας EUR.1 είναι δυνατόν να απορριφθεί για τεχνικούς λόγους, διότι δεν καταρτίσθηκε κατά τον προβλεπόμενο τρόπο. Στις περιπτώσεις αυτές, είναι δυνατόν να προσκομίζεται στη συνέχεια το αναδρομικά εγκριθέν πιστοποιητικό. Για παράδειγμα, πρόκειται, μεταξύ άλλων, για τις ακόλουθες περιπτώσεις:

- το πιστοποιητικό κυκλοφορίας EUR.1 συντάχθηκε σε έντυπο άλλο από το προβλεπόμενο (π.χ. δεν υπάρχουν κυματοειδείς σύμπλεκτες γραμμές, διαφέρει σημαντικά σε μέγεθος ή χρώμα από το υπόδειγμα, δεν υπάρχει αύξων αριθμός, δεν έχει εκτυπωθεί σε μία από τις επίσημα προβλεπόμενες γλώσσες),

- Δεν έχει συμπληρωθεί μια από τις υποχρεωτικές θέσεις (π.χ. θέση 4 στο EUR.1),

- Η δασμολογική κατάταξη του εμπορεύματος τουλάχιστον όσον αφορά την κλάση (τετραψήφιος κωδικός)(1) δεν αναγράφεται στη θέση 8, ή στο σχετικό τιμολόγιο στις περιπτώσεις που αναφέρονται στην ως άνω παράγραφο σχετικά με την "περιγραφή των εμπορευμάτων σε πιστοποιητικό κυκλοφορίας EUR.1",

- Δεν έχει σφραγισθεί ή υπογραφεί το πιστοποιητικό κυκλοφορίας EUR.1 (δηλ. στη θέση 11),

- Το πιστοποιητικό κυκλοφορίας EUR.1 έχει εγκριθεί από μη εξουσιοδοτημένη αρχή,

- Η χρησιμοποιηθείσα σφραγίδα δεν έχει γνωστοποιηθεί,

- Το προσκομιζόμενο πιστοποιητικό κυκλοφορίας EUR.1 είναι αντίγραφο ή φωτοαντίγραφο και όχι το πρωτότυπο,

- Οι εγγραφές στη θέση 2 ή 5 αφορούν χώρα που δεν αποτελεί μέρος της συμφωνίας,

- Η ημερομηνία που αναγράφεται στη θέση 11 είναι προγενέστερη της ημερομηνίας που αναγράφεται στη θέση 12.

Δέουσα ενέργεια

Στο έγγραφο πρέπει να αναγράφεται "Μη αποδεκτό έγγραφο", σε μία από τις επίσημες γλώσσες της συμφωνίας, και να αναφέρεται(ονται) ο(οι) λόγος(οι) είτε επί του πιστοποιητικού είτε επί άλλου εγγράφου το οποίο κατήρτισαν οι τελωνειακές αρχές. Στη συνέχεια, το πιστοποιητικό ή, όπου αυτό ισχύει, το άλλο έγγραφο, επιστρέφεται στον εισαγωγέα, ώστε αυτός να είναι σε θέση να ζητήσει νέο έγγραφο, που εκδίδεται αναδρομικά. Ωστόσο, οι τελωνειακές αρχές είναι δυνατόν να διατηρήσουν φωτοαντίγραφο του απορριφθέντος εγγράφου για τον σκοπό της επαλήθευσης μετά τον εκτελωνισμό ή για την περίπτωση που υφίσταται δικαιολογημένη υποψία περί απάτης.

Με την επιφύλαξη της διαδικασίας που προαναφέρθηκε, κάθε εκτελωνιστής ή εισαγωγέας που διαπιστώνει στο πιστοποιητικό οποιαδήποτε από τις περιπτώσεις που απαριθμούνται ανωτέρω ή τη μη συμμόρφωση προς τις απαιτήσεις που καθορίζονται στα εδάφια α) ή γ) της επεξηγηματικής σημείωσης σχετικά με το άρθρο 16 (Περιγραφή των εμπορευμάτων στο πιστοποιητικό κυκλοφορίας EUR.1), μπορεί να επιστρέφει το πιστοποιητικό στον εξαγωγέα που το συμπλήρωσε, ώστε να του επιτρέψει να προσθέσει τις απαραίτητες διορθώσεις και να τις υποβάλει στη θεώρηση του τελωνείου ή της αρμόδιας δημόσιας αρχής, σύμφωνα με τη σημείωση 1 του προσαρτήματος ΙΙΙ. Εάν θεωρηθεί αναγκαίο από το τελωνείο ή την αρμόδια δημόσια αρχή της χώρας εξαγωγής, μπορεί να εκδοθεί νέο πιστοποιητικό σε αντικατάσταση του πιστοποιητικού που επεστράφη για διόρθωση.

Εάν δεν διαπιστωθεί καμία από τις προαναφερθείσες περιπτώσεις από τον εκτελωνιστή ή τον εισαγωγέα, το πιστοποιητικό κυκλοφορίας EUR.1 είναι κατάλληλο για προσκόμιση στις τελωνειακές αρχές της χώρας εισαγωγής.

2. Με την επιφύλαξη της παραγράφου 1, ασήμαντα σφάλματα, αποκλίσεις ή παραλείψεις κατά τη συμπλήρωση πιστοποιητικού κυκλοφορίας EUR.1, δεν επιτρέπεται να θεωρούνται ως τεχνικοί λόγοι που δικαιολογούν την απόρριψή του, δεδομένου ότι δεν εμποδίζουν την απόκτηση και την αξιολόγηση των στοιχείων που περιλαμβάνονται στο πιστοποιητικό καταγωγής.

Για παράδειγμα, οι ακόλουθες περιπτώσεις δεν πρέπει να θεωρούνται ως τεχνικοί λόγοι για απόρριψη σύμφωνα με την παράγραφο 1:

- Λάθη δακτυλογράφησης, όταν δεν υπάρχει καμία αμφιβολία για την ακρίβεια των πληροφοριών που παρέχονται σε μια ή περισσότερες θέσεις πιστοποιητικού κυκλοφορίας EUR.1,

- Οι παρεχόμενες πληροφορίες εξέρχονται του χώρου που προορίζεται για κάθε επιμέρους θέση,

- Μία ή περισσότερες θέσεις συμπληρώνονται με τη χρήση σφραγίδας, υπό τον όρο ότι περιλαμβάνονται όλες οι απαιτούμενες πληροφορίες (π.χ. οι υπογραφές πρέπει να τίθενται με το χέρι).

- Στην περίπτωση εμπορευμάτων καταγωγής Κοινότητας, στις θέσεις 2 ή/και 4 αναγράφονται οι εξής μνείες:

- μόνο από την Κοινότητα(2), ή

- τόσο από κράτος μέλος όσο και από την Κοινότητα (3),

- Οι προαιρετικές θέσεις 3, 6, 7 και 10 δεν συμπληρώνονται.

- Η μονάδα μέτρησης που χρησιμοποιείται στη θέση 9 δεν αντιστοιχεί στη μονάδα μέτρησης που αναγράφεται στο αντίστοιχο τιμολόγιο (παραδείγματος χάριν: κιλά στο πιστοποιητικό κυκλοφορίας EUR.1 και τετραγωνικά μέτρα στο τιμολόγιο),

- Δεν υπάρχουν στοιχεία για το έγγραφο εξαγωγής, που αναφέρεται στη θέση 11, όταν οι ρυθμίσεις της χώρας ή του εδάφους εξαγωγής δεν απαιτούν την αναγραφή τέτοιων στοιχείων,

- Η ημερομηνία έκδοσης του πιστοποιητικού κυκλοφορίας EUR.1 δεν αναγράφεται στην προβλεπόμενη σχετικά γραμμή της θέσης 11, αλλά αναγράφεται σαφώς στη συγκεκριμένη θέση (παραδείγματος χάριν περιλαμβάνεται στην επίσημη σφραγίδα που χρησιμοποιείται από τις αρμόδιες αρχές για τη θεώρηση του πιστοποιητικού).

(1) Συνεπώς, το πιστοποιητικό καταγωγής μπορεί να περιέχει νόμιμα πιο συγκεκριμένη δασμολογική κατάταξη του εμπορεύματος.

(2) Μπορεί επίσης να χρησιμοποιηθεί οποιοσδήποτε άλλος όρος που αναφέρεται κατηγορηματικά στην Κοινότητα όπως, μεταξύ άλλων, Ευρωπαϊκή Κοινότητα, Ευρωπαϊκή Ένωση ή συντομογραφία όπως για παράδειγμα ΕΚ, ΕΕ, κ.λπ.

(3) Μπορεί επίσης να χρησιμοποιηθεί οποιοσδήποτε άλλος όρος που αναφέρεται κατηγορηματικά στην Κοινότητα όπως, μεταξύ άλλων, Ευρωπαϊκή Κοινότητα, Ευρωπαϊκή Ένωση ή συντομογραφία όπως για παράδειγμα ΕΚ, ΕΕ, κ.λπ.